แบงก์ปล่อยกู้หนุนท่องเที่ยว
สมาคมธนาคารไทย เตรียมออกแพ็กเกจสินเชื่อพิเศษเพื่อธุรกิจท่องเที่ยว รองรับนักท่องเที่ยวที่เพิ่มขึ้น
19 ส.ค. 2559

สมาคมธนาคารไทย เตรียมออกแพ็กเกจสินเชื่อพิเศษเพื่อธุรกิจท่องเที่ยว รองรับนักท่องเที่ยวที่เพิ่มขึ้น
นายปรีดี ดาวฉาย ประธานสมาคมธนาคารไทย เปิดเผยว่า ที่ประชุมสมาคมธนาคารไทยเห็นชอบร่วมกันให้มีการเตรียมออกแพ็กเกจสินเชื่อช่วยเหลือผู้ประกอบการที่เกี่ยวข้องกับการท่องเที่ยวทั้งหมด เช่น เงินกู้สำหรับโรงแรมหรือรีสอร์ท ที่ต้องการขยายที่พักเพื่อรองรับนักท่องเที่ยวที่เพิ่มขึ้น
“โครงการสินเชื่อดังกล่าวไม่ใช่ซอฟต์โลน หรือเงินกู้อัตราดอกเบี้ยพิเศษที่จะมุ่งเน้นช่วยเหลือผู้ประกอบการอย่างที่ผ่านมา แต่เป็นแพ็กเกจสินเชื่อที่มีความยืดหยุ่นคล่องตัวเพื่อสนับสนุนผู้ประกอบการ” นายปรีดี กล่าว
นายปรีดี กล่าวว่า ขณะนี้สมาคมธนาคารไทยอยู่ระหว่างการจัดทำหลักเกณฑ์รายละเอียดเงื่อนไขและแนวทางของสินเชื่อดังกล่าว ไม่ว่าจะเป็นวงเงินกู้ ระยะเวลาผ่อนชำระ และอัตราดอกเบี้ยที่เหมาะสม เพื่อให้ทันนำเข้าสู่การพิจารณาของคณะกรรมการร่วมภาคเอกชน 3 สถาบัน (กกร.) ในวันที่ 6 ก.ย. นี้ หากที่ประชุมได้ข้อสรุปที่เหมาะสมกับทุกฝ่าย ก็คาดว่าจะเริ่มออกแพ็กเกจสินเชื่อได้ภายในไตรมาส 3 เพื่อให้ทันไฮซีซั่นในไตรมาส 4
“ก่อนหน้านี้ ได้คุยกับ กกร.แล้ว และภาคธุรกิจท่องเที่ยวได้เสนอถึงความต้องการสนับสนุนจากสถาบันการเงิน ซึ่งมีความจำเป็นต้องการขยายธุรกิจเพื่อรองรับการท่องเที่ยวของเราที่ต่างชาตินิยมกันมาก เราก็เห็นว่าเรื่องนี้เป็นผลดีกับเศรษฐกิจและธุรกิจจึงได้นำมาพิจารณากัน” นายปรีดี กล่าว
ด้านศูนย์วิจัยกสิกรไทย ออกรายงานเรื่อง ส่งออกบริการ...แรงขับเคลื่อนเศรษฐกิจไทยที่ช่วยพยุงภาคการส่งออก โดยเสนอว่า แม้สัดส่วนของการส่งออกบริการต่อจีดีพีจะต่ำกว่าการส่งออกสินค้า แต่มีแนวโน้มเพิ่มขึ้นทุกปี สวนทางกับสัดส่วนของการส่งออกสินค้าต่อจีดีพี ที่หดตัวลดอย่างต่อเนื่องทุกปี โดยในปี 2557-2559 การส่งออกบริการมีสัดส่วนเฉลี่ย 15.8% ของจีดีพี ขณะที่การส่งออกสินค้ามีสัดส่วน 61.3% แต่สัดส่วนการส่งออกบริการต่อจีดีพี เติบโตต่อเนื่องเฉลี่ยปีละ 6.7% สวนทางกับสัดส่วนการส่งออกสินค้าต่อจีดีพีที่หดตัวต่อเนื่อง เฉลี่ยปีละ 3.0%
อย่างไรก็ตาม แม้การส่งออกบริการของไทยจะขยายตัวในอัตราสูง แต่ก็ชดเชยการส่งออกสินค้าที่หดตัวเท่านั้น ยังไม่สามารถแทนที่การส่งออกสินค้าได้ เนื่องจากสัดส่วนมูลค่าส่งออกบริการต่อจีดีพียังอยู่ในระดับต่ำ และใน 3 ปีข้างหน้า (2560-2563) หากการส่งออกสินค้าขยายตัวเฉลี่ยต่ำกว่า 1% การส่งออกบริการต้องโตไม่น้อยกว่า 13% ต่อปี จึงจะรักษาสัดส่วนมูลค่าส่งออกรวมต่อจีดีพีให้เท่ากับค่าเฉลี่ยเมื่อ 5 ปีก่อนหน้า ได้ที่ราว 77% ของจีดีพี
ศูนย์วิจัยกสิกรไทย จึงมองว่า รัฐบาลควรจะใช้การท่องเที่ยวเป็นตัวขับเคลื่อนหลัก เนื่องจากไทยมีศักยภาพทั้งในด้านทรัพยากรธรรมชาติ และความคุ้มค่า แต่การทำนโยบายด้านการท่องเที่ยวในระยะถัดไปควรมุ่งเน้นไปยังตลาดนักท่องเที่ยวที่มีคุณภาพมากขึ้น เช่น ตลาดจีนหรือกลุ่มอาเซียนที่มีกำลังซื้อ